《丹霞舍利塔》
明代·释函是

心光彻内外，如珠入五色。珠与色无性，非离亦非即。

非即超形骸，非离浃营卫。月在千波中，波波摇青霁。

凡圣唯一心，湛昏成二谛。示生死涅槃，而实无坚脆。

脆以别生死，坚光表性义。本从心生色，迷色乃有二。

蚌含明月珠，体合百骸粹。领纳镜中像，想即妙观智。

流注皆真常，分别非明记。如是五蕴身，与法身何异。

秖因一念迷，情生分秽净。净秽悟由心，当念绝邪正。

佛以此智證，法化无同别。示现别中同，同中别自晰。

光耀百千年，福被我遗教。神光触金轮，仰瞻如梦觉。

栖贤发瑰异，感激当其运。移光照岭南，慈曜无远近。

佛子学聚沙，燔土紫金斓。崔巍海螺巅，晶晶逼霄汉。

举目道与会，布发形俱泮。见闻起遐情，究此未来际。

念念尽圆明，身与心毋戾。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。